El Muséu Barjola de Xixón acueye dende'l 10 de marzu y hasta'l 12 de xunu  la esposición Arte Contemporaneu Asturianu nos Fondos del Muséu de Belles Artes d'Asturies, qu'axunta la obra de 52 artistes nacíos nes décades de 1960, 1970 y 1980. Según esplica Alfonso Palacio, comisariu de la esposición, ésta ye la segunda parte d'un proyectu qu'arrincó nel 2009 y consistió nuna reflexón sobre los fondos d'artistes del sieglu xx colos que cuenta'l Muséu de Belles Artes d'Asturies. Aquel añu fíxose una esposición nel muséu uviedín, onde'l protagonismu lleváronlu los creadores nacíos tres de la Guerra Civil, mui especialmente los de les décades de los 40 y 50, pero faltó sitiu pa esponer la obra de bien d'artistes nacíos a partir del añu 60. Esti güecu ye'l que vien a enllenar la muestra del Barjola, que se fai, amás, nun momentu mui delicáu na historia del Belles Artes, el de l'ampliación, cuando, en palabres de Palacios, «la institución tien que pensar despacio los fondos colos que cuenta y, a tenor d'esto, qué obres necesita adquirir a mediu plazu».